frist for innspill 19.5.22 kl 12.00

## Innspill til Prop. 115 S (2021 –2022) fra FFA:

## Forskning for omstilling må ikke settes på vent – det har ikke Norge tid eller råd til

*Forskningsinstituttenes Fellesarena organiserer de 32 selvstendige forskningsinstituttene som fyller kriteriene for grunnfinansiering fra Forskningsrådet, til sammen 6500 årsverk og 10,2 mrd kr i årlig omsetning, derav 1,2 mrd kr fra utlandet. Norge har i sin instituttsektor et velfungerende apparat for anvendt, tverrfaglig og målrettet forskning. Forskningen er innrettet mot de store samfunnsutfordringene og bidrar til konkurransekraft, innovasjonsevne og omstilling i næringsliv og offentlig sektor. Forskningsinstituttene er sentrale forsknings- og innovasjonspartnere for bedriftene og fungerer som akseleratorer for omstilling i samfunnet. Instituttene bygger en bro mellom grunnleggende forskning og private og offentlige virksomheters behov for ny kunnskap og nye løsninger.*

**FFA har følgende innspill til Stortingets behandling av Prop. 115 S (2021 –2022):**

1. Vi anmoder Stortinget om å gi Kunnskapsdepartementet og Forskningsrådet fullmakt til å kunne omdisponere midlertidig mellom bevilgninger gitt på ulike poster og kapitler, men slik at forbruket over flere år innen hver post og kapittel er i henhold til Stortingets vedtak og formål. Det er svært viktig for Norges omstilling at forskningsmiljøenes utvikling av ny kunnskap og nye løsninger ikke stopper opp. Behovet for opprydding i økonomistyringen hos norske forskningsmyndigheter og faktisk budsjettsituasjon hos Forskningsrådet, må ikke ramme bedrifter, offentlige virksomheter, universiteter og forskningsinstitutter. For å sikre forutsigbarhet og langsiktighet for alle aktører i det norske forskningssystemet. må tildeling av forskningsmidler fortsette uten opphold mens den økonomiske situasjonen i Forskningsrådet gjennomgås. Investeringer i ny kunnskap, teknologi og løsninger vi trenger for å møte de store samfunnsutfordringene og realisere det grønne skiftet må styrkes, ikke svekkes på kort eller lang sikt.
2. Vi anmoder Stortinget om å sikre norske forskningsinstitutter fortsatt mulighet for deltakelse i Horisont Europa ved en bevilgning på 200 millioner kroner på Kunnskapsdepartementets budsjett, kap. 285, post 53 Sektoroverskridende og strategiske satsinger. Forskningsinstituttene samarbeider med norske bedrifter og offentlige virksomheter for å hente ut mulighetene i det grønne og digitale skiftet. Forskningsinstituttene må gis mulighet til kostnadsdekning og dermed å delta i Horisont Europa og hente hjem Norges kontingent, slik en har lykkes godt med hittil. Hittil har forskningsmiljøene overoppfylt regjeringens mål for retur og har en returandel på 3,26% av midlene fra Horisont Europa. Uten fortsatt stor aktivitet fra forskningsinstituttene vil ikke Norge kunne fortsette å hente hjem den kontingenten vi allerede har betalt for deltakelse. Avsatt budsjett til den resultatbaserte ordningen RES-EU (tidligere STIM-EU) har ikke fulgt budsjettveksten i det nye rammeprogrammet, og heller ikke tatt høyde for norske institutters økende suksessrate. Den resultatbaserte RES-EU/STIM-EU må følge budsjettveksten i Horisont Europa.
3. Vi ber om at Stortinget sikrer realiseringen av Ocean Space Centre og ikke følger regjeringens forslag om å redusere Kommunal- og distriktsdepartementets budsjett kap. 530, post 31 med 405 millioner kroner. Det er kritisk for norsk grønn konkurransekraft og bærekraftig utvikling at etableringen av Ocean Space Centre holder framdrift og ikke utsettes.

**Forskningsrådet må gis fullmakt til å overføre midler mellom poster slik at forskningen ikke rammes**

*Kap. 285 Norges forskningsråd Post 53 Sektorovergripende og strategiske satsinger*

*Regjeringen er kritisk til Forskningsrådets økonomistyring som en mener er i strid med bevilgnings- og økonomiregelverket i staten, og har oppnevnt et interimsstyre for Forskningsrådet som skal gjennomgå situasjonen og sette i verk tiltak. Regjeringen vil samtidig be Forskningsrådet stoppe tildelinger til nye prosjekter inntil videre innenfor de områdene der det er negative avsetninger.*

Prop. 1 S (2021-2022) har en detaljert beskrivelse av Forskningsrådet budsjettpraksis, men Stortinget har ikke gitt en formell fullmakt til å midlertidig å overføre midler mellom poster. DFØ skriver[[1]](#footnote-1) at uten en slik fullmakt, er Forskningsrådets praksis et brudd på økonomiregelverket. DFØ sier videre at det er kryssende hensyn og en slik fullmakt vil gi en mer effektiv ressursbruk.

FFA oppfordrer Stortinget til å gi en slik fullmakt. Det er spesielt viktig med en midlertidig fullmakt i en overgangsperiode på noen år for å unngå at et stort antall forskningsprosjekter stoppes. En permanent fullmakt vil bidra til en effektiv ressursbruk og at vi unngår en kraftig redusert forskningsaktivitet i årene mens Forskningsrådet på nytt bygger opp sine overføringer.

**Forskningsrådets midler er motor i forskningsbasert omstilling og må styrkes, ikke svekkes**

Det er meget alvorlig for kunnskapsutvikling og innfrielse av samfunnsoppdrag og det grønne skiftet hvis et stort antall forskningsprosjekter må utsettes pga. økonomisk opprydding i Forskningsrådet.

FFA er svært bekymret for konsekvensene av at regjeringen har bedt Forskningsrådet om å stoppe tildelinger på flere områder hvor pengene kommer fra Forskningsrådet over kap. 285. Dette inkluderer FRIPRO-midler, tildelinger til forskningsinfrastruktur, penger til institutter som allerede har fått gjennomslag i EU (RES-EU) og medfinansiering av flere tusen pågående forskningsprosjekter. Det vil gi store konsekvenser på både kort og lang sikt:

* Dette går massivt utover de faglige resultatene innen kunnskapsbygging og innovasjon som er etterspurt og prioritert opp i hard konkurranse.
* Det er potensielt sett økonomisk ødeleggende for hele instituttsektoren som har NFR- og EU-finansiering som en kritisk viktig bærebjelke under budsjettene sine.
* Det gjør norske forskningsmiljøer mindre forutsigbare og attraktive for nasjonale og utenlandske samarbeidspartnere. Norge kan miste viktige samarbeidspartnere i industrien og i EU-prosjekter som gir norske bedrifter og forskningsmiljøer tilgang til internasjonal kompetanse, nettverk og kunder.
* Det rammer mange hundre arbeidstakere og spesielt de yngre forskerne i prosjektfinansierte stillinger.
* Framtidig forskerrekruttering settes i fare ved at yngre forskere vender ryggen til et stadig mer usikkert arbeidsmarked i norsk forskning.

Forutsigbar finansiering gjennom Forskningsrådet er avgjørende. Det vil være svært uheldig om det skapes usikkerhet rundt pågående prosjekter, kontraktarbeid og utlysninger. Utsettelse og mulig reduksjon av tildelinger som er gjort for eksempel til forskningsinfrastruktur på Kunnskapsdepartementet budsjett, (kap. 285, post 54), vil skape svært krevende økonomisk usikkerhet og risiko for forskningsinstitutter og for næringsliv som er klar for å satse tungt på grønn industri og eksport, for eksempel innen batteriteknologi.

Vi må ikke risikere å miste de kloke hodene gjennom kutt i Forskningsrådets bevilgninger. Forskningsinstituttene arbeider full tid på å løse vår tids store samfunnsutfordringer og må gis forutsigbare og gode vilkår for å bidra nasjonalt og internasjonalt, i nært samarbeid med bedrifter og offentlige virksomheter. Forskningsinstituttene er omstillingspartner for industrien og for offentlige virksomheter og sikrer tilgang til anvendt forskning og utvikling. Norge trenger forsknings- og utviklingsprosjekter som bidrar til ny kunnskap, nye løsninger på de store samfunnsutfordringene og nye arbeidsplasser.

EU akselerer forskningsinnsatsen mot samfunnsutfordringene. Forsknings- og utviklingsarbeid involverer ofte mange aktører og er avhengig av forutsigbare og økonomisk bærekraftige rammevilkår. Norsk næringsliv og velferdssystem vil svekkes i lang tid hvis vi reduserer innsatsen nå og ikke greier omstillingene.

På to områder mener vi det er særlig viktige problemstillinger som må hensyntas; RES-EU og Ocean Space Centre.

**Norges grønne og digitale skiftet forutsetter at instituttene fortsatt kan delta i Horisont Europa**

Penger fra den resultatbaserte ordningen RES-EU (tidligere STIM-EU) sikrer at norske institutter har nær kostnadsdekning og tilnærmet like konkurransevilkår som konkurrentene i EU og henter hjem midler til forskning som bidrar til grønn og bærekraftig omstilling i norsk samfunn og næringsliv. RES-EU er i dag dimensjonert utfra størrelsen på, og returambisjonene for, det forrige programmet Horisont 2020. Budsjettrammene for Horisont Europa er vesentlig større og norsk instituttsektor har vist seg konkurransedyktig og vinner stadig flere prosjekter - og bidrar dermed til ambisjonen for norsk retur satt av Regjeringen. Rammen for RES-EU i 2022 er i utgangspunktet langt fra tilstrekkelig til å dekke årets kostnader pga. stor norsk suksess i konkurranse med de beste forskningsmiljøene i Europa. FFA frykter derfor konsekvensene av at denne ordningen nå kan svekkes, også for prosjekter vunnet i 2022. FFA mener at Stortinget må følge opp beslutningen om full deltakelse i Horisont Europa ved å bevilge økte midler til RES-EU.

Ettersom støtte fra RES-EU gis kun når instituttene vinner prosjektfinansiering i EU, er ordningen en investering som garanterer økt retur av midler fra EUs forskningsprogram. Og det er en god investering: Hittil har 1 kr investert i RES-EU gitt 2 kr prosjektfinansiering fra EU til norske institutter og tilgang til forskning for 20 kr.

Pga. instituttenes lave ordinære grunnfinansiering, har ikke instituttene mulighet til å delta i Horisont Europa uten RES-EU. Dersom rammen til RES-EU ikke fylles opp med økt bevilgning, må instituttene raskt trappe ned sin framtidige aktivitet overfor EU, samt takke nei til EU-finansiering til prosjekter allerede vunnet i konkurransen. I tillegg til å gjøre norske partnere mindre attraktive i framtidige prosjekter, vil det redusere Norges returandel av Horisont Europa – et program som vi allerede betaler en betydelig kontingent for å delta i (totalt ca. 25 mrd. kr for perioden 2021-2027). Det vil også svekke Norges omstillingsevne og innovasjonskraft ved at norske forskningsinstitutter og samarbeidspartnere i næringsliv og offentlig virksomhet vil stå utenfor den viktigste europeiske motoren for det grønne og digitale skiftet, EUs forsknings- og innovasjonsprogram Horisont Europa. Konsekvensene vil være tapte arbeidsplasser, redusert verdiskaping i norsk næringsliv og færre konkrete løsninger som bidrar til å løse utfordringene samfunnet står i.

Stortinget må sikre at forskningsaktiviteten i samarbeid med bedrifter, offentlige virksomheter og organisasjoner opprettholdes, så dette ikke får alvorlige negative virkninger for Norge i lang tid.

De prekære klima-, natur- og energiutfordringene venter ikke. Vi må øke trykket på samarbeid nasjonalt og internasjonalt for å finne nye, kloke løsninger. Det må skje raskt og i samarbeid med ledende internasjonal ekspertise.

**Ocean Space Centre (OSC) må ikke utsettes**

*Kommunal- og distriktsdepartementets budsjett kap. 530, post 31 Byggeprosjekter utenfor husleieordningen. Regjeringen foreslår å utsette oppstart på OSC byggeprosjekt til senest 2025 og kutte oppstartbevilgningen med 405 millioner kroner i 2022.*

FFA ber Stortinget avslå regjeringens forslag om utsettelse og sikre framdrift og realisering av OSC nå, med slik begrunnelse:

* Norges posisjon som havnasjon og den norske maritime klyngen står midt i et grønt skifte. Kunnskapsmiljøene er en avgjørende del av klyngen og OSC vil være motoren i grønn omstilling i norske havnæringer.
* Forslag om å utsette byggingen av Ocean Space Centre slår beina under regjeringens storstilte eksportsatsing der havvind og grønn skipsfart er sentralt.
* Prosjektet er i gang og kostnader ved å stoppe prosjektet og gjenstarte det vil langt overstige regjeringens forventninger om innsparing.

FFA har forståelse for regjeringens behov for omprioriteringer i en situasjon med mange og store samfunnsutfordringer som skal løses. Da er det avgjørende at det ikke kuttes i prosjekter som kan løse noen av de krisene man står i.  Det er nå jobben skal gjøres med å sikre fremtidens arbeidsplasser, verdiskaping og konkurransekraft og kutte utslippene med 55% i 2030 og mot netto null i 2050. Ocean Space Centre er viktig for å lykkes med den jobben.

1. *Vurdering av Forskningsrådets praksis mht. bruk av avsetninger sett opp mot økonomiregelverket og bevilgningsreglementet*, Notat fra DFØ til KD 22.2.2022 [↑](#footnote-ref-1)